**Obecné zastupiteľstvo v Šúrovciach v zmysle Zákona č. 369/1990 Zb. o obecnom zriadení v platnom znení**

**v y d á v a**

tieto

**Zásady odmeňovania poslancov Obecného zastupiteľstva obce Šúrovce a členov orgánov zriadených obecným zastupiteľstvom**

Schválené

Obecným zastupiteľstvom v Šúrovciach dňa: ............................. uznesením č..........................

Nadobúda právoplatnosť dňom schválenia.

V Šúrovciach dňa .......................................

Ing. Gogolová Žaneta

starostka obce

***Čl. 1***

***Úvodné ustanovenia***

(1) Tieto zásady upravujú poskytovanie odmien:

a) poslancom obecného zastupiteľstva,

b) zástupcovi starostu obce,

c) predsedom a členom komisií, zriadených obecným zastupiteľstvom,

d) členom redakčnej rady obecných novín.

***Čl. 2***

***Predmet úpravy***

(1) Zásady odmeňovania poslancov obecného zastupiteľstva obce Šúrovce a členov orgánov, zriadených obecným zastupiteľstvom obce Šúrovce sa vzťahujú na poslancov obecného zastupiteľstva, zástupcu starostu obce, predsedov komisií a členov komisií obecného zastupiteľstva obce Šúrovce a členov redakčnej rady obecných novín.

(2) Tieto zásady odmeňovania sa nevzťahujú na odmeňovanie starostu obce. Platové pomery a odmeňovanie starostu obce sú upravené osobitným právnym predpisom (Zákon č. 253/1994 Z. z. o právnom postavení a platových pomeroch starostov obcí a primátorov miest v znení neskorších zmien a doplnkov).

(3) Tieto zásady odmeňovania sa nevzťahujú na odmeňovanie kontrolóra obce. Platové pomery a odmeňovanie kontrolóra obce sú upravené osobitným právnym predpisom (§ 18 c ods. 1 až 6 v znení Zákona č. 369/1990 o obecnom zriadení v znení neskorších predpisov).

***Čl. 3***

***Poslanec obecného zastupiteľstva***

(1) Poslancovi patrí za výkon poslaneckej práce základná poslanecká odmena vo výške 50€ za kalendárny rok.

(2) Za každú účasť na rokovaní obecného zastupiteľstva patrí poslancovi odmena vo výške 10€.

(3) Poslancovi patrí odmena aj v prípade neúčasti na zasadnutí obecného zastupiteľstva v prípade, ak sa poslanec nezúčastnil na rokovaní zastupiteľstva z dôvodu poverenia a plnenia úloh určených zastupiteľstvom, resp. starostom obce, alebo z iných vážnych dôvodov uznaných starostom obce.

(4) V prípade, že je z dôvodu nedostatočného počtu poslancov obecné zastupiteľstvo neuznášania schopné, patrí prítomnému poslancovi odmena len vo výške 20% z odmeny podľa ods. 2tohto článku.

(5) Podkladmi pre poskytnutie odmien poslancom sú prezenčné listiny zo zasadnutia obecného zastupiteľstva.

(6) Odmena sa vypláca ročne.

(7) Poslancovi za neúčasť na rokovaní obecného zastupiteľstva odmena nepatrí.

(8) Vyplatenie odmien za výkon jednotlivých funkcií sa vzájomne nevylučuje.

***Čl. 4***

***Zástupca starostu obce***

(1) Zástupcovi starostu obce, poverenému zastupovaním starostu v rozsahu určenom starostom v písomnom poverení, v zmysle § 13b Zákona č. 369/1990 Zb. o obecnom zriadení v znení neskorších predpisov, patrí mesačná odmena vo výške 0,18 násobku základného platu starostu podľa § 3 ods. 1 Zákona č. 253/1994 Z. z. o právnom postavení a platových pomeroch starostov obcí a primátorov miest.

(2) Ak zanikne mandát starostu pred uplynutím funkčného obdobia, plní úlohy starostu v plnom rozsahu zástupca starostu. Zastupovanie sa skončí zložením sľubu novozvoleného starostu. Zástupcovi starostu, ktorý plní úlohy starostu, tak patrí plat starostu obce určeného podľa zákona č. 253/1994 Z. z. o právnom postavení a platových pomeroch starostov obcí primátorov miest v znení neskorších zmien a doplnkov.

***Čl. 5***

***Predseda a člen komisie obecného zastupiteľstva***

(1) Poslancovi, ktorý je súčasne predsedom komisie obecného zastupiteľstva patrí okrem inej odmeny podľa týchto zásad aj odmena vo výške 10€ za účasť na jednom zasadnutí komisie.

(2) Poslancovi, ktorý je súčasne členom komisie obecného zastupiteľstva patrí okrem inej odmeny podľa týchto zásad aj odmena vo výške 8€ za účasť na jednom zasadnutí komisie za podmienok:

a) komisia sa stretne min. 1x za štvrťrok a na stretnutí sa bude riešiť konkrétna úloha uložená OZ alebo starostom obce alebo vykonanie kontroly v teréne, prerokovanie priestupkov, žiadostí, vypracovanie, posúdenie alebo schválenie odporúčania, resp. prípravy iniciatívneho návrhu na predloženie do ObZ.

b) maximálny počet zaplatených stretnutí je 4 x za kalendárny rok.

(3) Členovi komisie obecného zastupiteľstva z radov občanov patrí odmena vo výške 5€ za účasť na jednom zasadnutí komisie, zapisovateľom komisie OZ patrí odmena vo výške 5€ za účasť na jednom zasadnutí komisie.

(4) Podkladmi pre poskytnutie odmien predsedovi a členom komisie obecného zastupiteľstva sú prezenčné listiny zo zasadnutia komisie.

***Čl. 6***

***Člen redakčnej rady obecných novín***

(1) Členovi redakčnej rady obecných novín bude poukázaná odmena vo výške 8€ za vydanie jedného čísla obecných novín.

(2) Podkladom pre poskytnutie odmien členom redakčnej rady je aktuálny výtlačok obecných novín.

***Čl. 7***

***Mimoriadna odmena poslanca***

(1) Poslancovi, ktorý sa mimoriadnym spôsobom zaslúži o rozvoj obce, môže byť v kalendárnom roku priznaná jednorazová mimoriadna odmena.

(2) O priznaní a výške odmeny rozhoduje Obecné zastupiteľstvo.

(3) Návrh na schválenie jednorazovej odmeny môže podať výlučne starosta obce, poslanec alebo skupina poslancov obecného zastupiteľstva, a to najneskôr 3 dni pred konaním zasadnutia obecného zastupiteľstva.

***Čl. 8***

***Vzdanie sa odmeny poslanca***

(1) Poslanec má právo vzdať sa odmeny poslanca.

(2) Čestné vyhlásenie poslanca o vzdaní sa odmeny poslanca musí byť zaslané na obecný úrad v písomnej forme a zaevidované v registratúrnom denníku.

***Čl. 9***

***Spoločné ustanovenia***

(1) Odmeny sa vyplácajú hotovostne alebo bezhotovostne na účet poslanca, člena komisie, alebo člena redakčnej rady obecných novín.

(2) Uvedené zásady môže ObZ kedykoľvek meniť formou dodatku k týmto zásadám, alebo prijatím nových zásad. Na prijatie týchto zásad, alebo na ich zmenu sa vyžaduje súhlas nadpolovičnej väčšiny všetkých poslancov.

(3) Na prijatie uznesenia podľa článku 6 ods.1, týchto zásad sa vyžaduje nadpolovičný súhlas väčšiny prítomných poslancov.

***Čl. 10***

***Záverečné ustanovenie***

(1) Zmeny a doplnky týchto Zásad odmeňovania schvaľuje obecného zastupiteľstvo.

(2) Tieto Zásady odmeňovania poslancov a volených orgánov obce schválilo Obecné zastupiteľstvo v Šúrovciach na svojom zasadnutí dňa ..................uznesením č. ........

(3) Tieto zásady nadobúdajú platnosť a účinnosť dňom ich schválenia ObZ a zároveň dňom ich schválenia strácajú platnosť predchádzajúce Zásady odmeňovania poslancov obecného zastupiteľstva v Šúrovciach.

V Šúrovciach dňa Ing. Žaneta Gogolová

starostka obce